دەفتەری سیاسیی حیزبی دێموکراتی کوردستانی ئێران بە بۆنەی ٨ی مارس ڕاگەیەندراوێکی بڵاو کردەوەزایینی: ٠٨-٠٣-٢٠١٧ - هەتاوی: ١٣٩٥/١٢/١٨ - ١٨:١٦ تاران قهبارهی فۆنت:
کوردستان میدیا: بە بۆنەی ٨ی مارس ڕۆژی جیهانیی ژنانەوە، دەفتەری سیاسیی حیزبی دێموکراتی کوردستانی ئێران ڕاگەیەندراوێکی بڵاو کردەوە.
دەقی ڕاگەیەندراوەکە:
ڕاگەیەندراوی دەفتەری سیاسیی حیزبی دێموکراتی کوردستانی ئێران بە بۆنەی ٨ی مارس ڕۆژی جیهانیی ژن
بەبۆنەی ٨ی مارس ڕۆژی جیهانیی ژن، پیرۆزبایی لە هەموو ژنانی جیهان و ئێران بە گشتی و کوردستان بە تایبەتی دەکەین. هیوادارین هەر بەم جۆرە کە ژنان لە بەشێک لە وڵاتان بە ماف و ئازادییەکان و یەکسانی و عەداڵەت گەیشتوون و لە ٨ی مارسدا یادی سەرکەوتن و بەئاوات گەیشتنیان دەکەنەوە، ئەو بەشە لە ژنانیش کە تا ئێستا هەر وا لە ژێر باری نابەرابەری و بێمافیدا ژیان بەسەر دەبەن، بەڵام لە هەوڵ و تێکۆشان بۆ ماف و ئازادی و بۆ یەکسانی لە بنەماڵە و کۆمەڵگادا خەبات دەکەن، لە ڕەوتی خەبات و بەردەوامی لە تێکۆشاندا سەرکەتووبن. بە تایبەتی ژنانی ئێران و کوردستان کە لەژێر دەسەڵاتی کۆنەپەرەستانەی کۆماری ئیسلامیی ئێراندا سەرەتاییترین ماف و ئازادییەکانیان پێشێل کراوە و لە ڕەوتی تێکۆشانیان دژ بە بێعەداڵەتی و لە پێناو مافە ئینسانیەکانیاندا لەگەڵ گرتن، ئەشکەنجە و بێبەشکردن لە خۆێندن و کارکردن بەرەوڕوو دەبنەوە و تەنانەت باس کردن لە مافەکانیشیان بە نیشانەی دژایەتی لەگەڵ دەسەڵاتی ڕەشی کۆماری ئیسلامیی ئێران دادەنرێ.
حیزبی دێموکراتی کوردستانی ئێران وێڕای پشتیوانی لە ماف و ئازادییەکانی ژن و پیرۆزبایی ٨ی مارس ڕۆژی جیهانی ژن، پێ لەسەر باوەڕمەندیی هەمیشەیی خۆی بە ماف و ئازادییەکانی ژن و بە یەکسانیی ژن و پیاو لە بنەماڵە و لە کۆمەڵدا دادەگرێتەوە و لە بڕینی ڕێگای دژواری لابردنی هەر جۆرە ستەم و بێعەداڵەتییەک پشتگر و پشتیوانی ژنانی تێکۆشەری ئێران و کوردستان لە پێناو دەست ویڕاگەیشتن بە مافەکانیان دەبێ. جارێکی دیکە ٨ی مارس لە هەموو ژنانی جیهان پیرۆز بێ.
حیزبی دێموکراتی کوردستانی ئێران
دەفتەری سیاسی
٧ی مارسی ٢٠١٧ی زایینی
١٧ی ڕەشەمەی ١٣٩٥ی هەتاوی